《读杜工部诗》
宋代·张方平

文物皇唐盛，诗家老杜豪。雅音还正始，感兴出离骚。

运海张鹏翅，追风骋骥髦。三春上休苑，八月浙江涛。

璀璨开鲛室，幽深闭虎牢。金晶神鼎重，玉气霁虹高。

甲马腾千队，戈船下万艘。吴钩铦莫触，羿彀巧无逃。

远意随孤鸟，雄筋举六鳌。曲严周庙肃，颂美孔图褒。

世乱多群盗，天遥隔九皋。途穷伤白发，行在窘青袍。

忧国论时事，司功去谏曹。七哀同谷寓，一曲锦川遨。

妻子饥寒累，朝廷战伐劳。倦游徒右席，乐善伐干旄。

旧里归无路，危城至辄遭。行吟非楚泽，达观念庄濠。

逸思乘秋水，愁肠困浊醪。耒阳三尺土，谁为剪蓬蒿。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。